Gandia impulsa el seu producte gastronòmic en una nova jornada de Networking SICTED
13 maig 2025

## Gandia impulsa el seu producte gastronòmic en una nova jornada de Networking SICTED13 maig 2025Última actualització: 13 maig 2025

![](../gestion/img/c910d1ab053fd931459c51aeadcb33f62f3da0562d2e82dee4fea415b1e87949.jpg)  
  

El Departament de Turisme de l’Ajuntament de Gandia va celebrar aquest dilluns una nova sessió de les Jornades SICTED de Networking, aquesta vegada centrada en el producte gastronòmic com a eix vertebrador del desenvolupament turístic local. La jornada, que forma part del cicle de trobades dirigides a empreses distingides amb el segell de qualitat turística SICTED, ha reunit representants del sector per compartir experiències i reflexionar sobre els reptes i oportunitats que ofereix la gastronomia com a motor d’atracció turística.

La trobada ha comptat amb les ponències d’Avelino Alfaro, president de l’Associació Gastronòmica Fideuà de Gandia; Minerva Pons, de l’associació DestiSafor; i Evarist Miralles, formador i xef del CdT de Gandia. Cadascun d’ells ha oferit una visió complementària sobre el treball realitzat en els darrers anys per posicionar Gandia com a destí gastronòmic de referència.

Avelino Alfaro ha fet un recorregut per la trajectòria del Concurs Internacional de Fideuà de Gandia, que enguany celebra la seua 50a edició, i ha compartit com, des de l’associació, s’ha treballat per consolidar aquest plat com a símbol d’identitat i atractiu turístic.

Per la seua banda, Minerva Pons ha posat en valor les iniciatives impulsades des de DestiSafor, com el Destapat, les jornades dedicades a productes locals com l’albergínia llistada o la cigala, i propostes de promoció com la Fira Tasta Gandia, que busquen connectar el producte de proximitat amb l’experiència turística.

Evarist Miralles ha tancat la trobada amb una reflexió centrada en la professionalització del sector gastronòmic i turístic, subratllant la necessitat d’apostar per una formació contínua i una gestió de qualitat com a claus per avançar cap a un model més competitiu i sostenible.

Després de la trobada, **Balbina Sendra** ha destacat la importància que tots els oficis que formen part del SICTED treballen de manera conjunta i analitzen els resultats entre tots.  
“_Són jornades que considerem imprescindibles perquè ens permeten tindre el pols de tot allò que s’està realitzant en l’àmbit del turisme a Gandia_”, i ha afegit que d’aquesta manera “_tots coneixen millor el producte que s’ofereix conjuntament, cosa que permet crear sinergies que enriqueixen la xarxa econòmica i el destí_”.

Les Jornades SICTED de Networking continuaran en les pròximes setmanes amb sessions dedicades al turisme esportiu i l’oferta cultural musical. Després de la temporada alta, les jornades es reprendran al setembre amb noves temàtiques.